Սուրբ Սերաֆիմ Սարովսկու տաճար (Դոնի Ռոստով)

Սուրբ Սերաֆիմ Սարովսկու տաճար (), ուղղափառ տաճար Ռուսաստանի Դոնի Ռոստով քաղաքում։ Ենթարկվում է Ռուս Ուղղափառ եկեղեցու Մոսկվայի պատրիարքարանի Ռոստովի և Նովոչերկասկի թեմին։ Կառուցվել է Գնիլովսկայա գյուղում 1904-1911 թվականների միջև ճարտարապետ Բ. Ա. Ռայչենկովի նախագծով։

Պատմություն 
Սուրբ Սերաֆիմի եկեղեցու կառուցման պատմությունը սկսվում է 19-րդ դարի վերջից, երբ 1899 թվականի աշնանը Գնիլովսկայայի Երրորդության տաճարի վանահայրը դիմել է Դոնի և Նովոչերկասկի արքեպիսկոպոս Աֆանասիին՝ նոր տաճարի շինարարության համար թույլտվություն ստանալու խնդրանքով։ Միջոցներ հավաքագրելու համար ստեղծվել է հոգաբարձուների կոմիտե կազակ Գրիգորի Պետրովի նախագահությամբ։ 1903 թվականի հուլիսին Գնիլովսկայայի գյուղական հավաքը տեղ հատկացրեց շինարարության համար։

Գնիլովսկայայի ուղղափառ բնակիչները Ռուսաստանում առաջիններից 1904 թվականին սկսեցին տաճար կառուցել հանուն վերապատվելի սուրբ Սերաֆիմ Սարովսկու, որը, ըստ Ռուս Ուղղափառ եկեղեցու, հսկայական բարերար ազդեցություն է գործել ռուս ժողովրդի վրա։ 1911 թվականին տաճարի շինարարությունն ավարտվել է շնորհիվ ծխականների կամավոր նվիրատվությունների։ 1911 թվականի դեկտեմբերի 4-ին Ակսայի շրջանի գործակալ, ավագ երեց Ալեքսանդր Գրիգորևը կատարել է Սուրբ Սերաֆիմ Սարովսկու նորակառույց տաճարի հանդիսավոր օծումը։

Խորհրդային իշխանության հաստատումից հետո՝ 1922 թվականին, Պովոլժիեի սովյալների օգնելու պատրվակով, Սուրբ Սերաֆիմ Սարովսկու տաճարից առգրավվել են արծաթյա և ոսկյա եկեղեցական առարկաները։ Եկեղեցին փակվել է 1937 թվականին, բայց հետո ժամերգությունները վերսկսվել են 1942 թվականին և շարունակվել մինչև 1956 թվականը։

1959-1960 թվականներին տաճարը վերափոխվել է Միխայիլ Գլինկայի անվան երաժշտական դպրոցի։

1992 թվականի աշնանը ուղղափառ ռոստովցիների  հիմնադրած Սուրբ Սերաֆիմի ծխական համայնքը հայր Սերգի Ռազումցևի ղեկավարությամբ և «Գնիլովսկայա ստանիցայի կազակների միությունը» սկսեցին գործողություններ Սուրբ Սերաֆիմ Սարովսկու տաճարին նախկինում պատկանած շենքերը վերադարձնելու ուղղությամբ։ 1995 թվականի հունվարից Սերաֆիմ Սարովսկու եկեղեցու վերականգնման աշխատանքներն իր հովանու տակ է վերցրել Ռոստովի և Նովոչերկասկի եպիսկոպոս Պանտելեիմոնը։ 2004 թվականի սեպտեմբերի 14-ին նա օծել է արդեն ամբողջությամբ վերստին վերակառուցված տաճարը։ Հոգևոր հովվի, կղերի, հոգաբարձուների խորհրդի և ծխի բոլոր անդամների աստիճանական ջանքերով շարունակվել են աշխատանքները նաև տաճարի ներքին ձևավորումն ավարտին հասցնելու ուղղությամբ։

Ծանոթագրություններ

Հղումներ 
 Տաճարի պատմությունը 

Տաճարներ այբբենական կարգով
Ռուսաստանի մշակութային ժառանգություն
1911 հիմնադրումներ
Դոնի Ռոստովի վանքեր և եկեղեցիներ